Undervisning i pediatri på medisinstudiet ved UiTø

Revidert august 2006

Målbeskrivelse for pediatriundervisningen 4. året (livsløpkurset)

Teoretiske læringsmål

Studenten skal ha tilegnet seg kunnskap om normal vekst og utvikling fra fosterlivet, gjennom spedbarnsalder, barnealder og ungdomsalder, inklusiv pubertetsutvikling. Det forventes at man følger forelesninger og seminarer i pediatri på Livsløpkurset. Disse dekker et bredt spekter av sykdommer og medfødte misdannelser, se under. Det er et mål at studenten forstår at barn ikke er "små voksne", ei heller fra et farmakologisk synspunkt.

Praktiske læringsmål

Studenten skal ha fått øvelse i anamneseopptak i samspill med barn og foreldre. Han/hun skal kunne undersøke barn i alle aldersgrupper, fra det sprellende spedbarnet, den skrikende toåringen til den sjenerte tenåringen og skal kunne vurdere barnets vekst- og utviklingsnivå bl. a. med utfylling av lengde-/vektkurver.

Målbeskrivelse for pediatriundervisningen på 6. året

Teoretiske læringsmål

Studenten skal ha tilegnet seg kunnskap om helse, utvikling og sykdom i barnealderen. Det forventes kunnskap om symptomer, diagnostikk og differensialdiagnostiske overveielser. Han /hun skal kjenne til behandlingsprinsippene for vanlige sykdommer som luftveis- og urinveisinfeksjoner, gastroenteritter, allergiske lidelser og andre sykdommer som tas hånd om på primærhelsenivå. Kunnskap om barnemedisinske akuttsituasjoner og behandling av slike, forutsettes kjent. Det forventes at man følger forelesninger og seminarer i pediatri på 6. året. Denne undervisningen supplerer og utfyller pediatriundervisningen fra 4. året, samt fra andre kurs. 

Praktiske læringsmål:

Studenten skal kunne gjennomføre en systematisk anamnese samt undersøke og vurdere syke barn i alle aldersgrupper. Han / hun skal ha erfaring i utredningsprosedyrer i allmennpraksis, samt kunne vurdere når det er nødvendig og henvise et barn for videre spesialistundersøkelser, inkludert hvilke undersøkelser det kan være aktuelt og foreta hos spesialist. Han / hun skal også ha kjennskap til organiseringen av tilbudet til kronisk syke / utviklingshemmete barn i allmennpraksis, som pedagogisk psykologisk tjeneste, spesialpedagogisk og fysikalsk behandling, ansvarsgrupper, stønader, hjelpemiddelsentraler m.m. Praktisk håndtering av barnemedisinske akuttsituasjoner i allmennpraksis samt innleggelsesprosedyrer og akuttbehandling under transport, forventes kjent.

Forelesninger i pediatri på 3. året:

Diverse organkurs:

3 timer: Medfødte hjertefeil (Hjertekurset)

De ulike hjertefeil gjennomgås med vekt på systematisk inndeling ut fra morfologiske og kliniske særtrekk. Morfologi vises ved hjelp av bilder, og det kliniske bilde over tid beskrives. Utredningsprinsipper, behandling og prognose gjennomgås.

1 time: UVI hos barn (Nyrekurset)

Symptomer, patofysiologi, prøvetaking, bakteriologi, behandling, utredning ved UVI hos barn. Kort gjennomgang av tilgrunnliggende årsaker (reflux, stenose, nevrogen blære)

1 time: Gastroenterologiske tilstander hos barn (Gastrokurset)

Gastroenterologi i 1. leveår, spesielle aspekter, kumelkallergi/intoleranse, gastroøesofageal refluks, kirurgiske tilstander som pylorusstenose, Hirschsprung, Meckel, invaginasjon

3 timer: Hematologiske tilstander hos barn (Hematologikurset)

1.time: Leukemi. Typer, symptomer, patofysiologi, utredning, behandling

2. time: Anemi. Typer, symptomer, patofysiologi, utredning, behandling

3. time: Lymfekjertelsvulst. Typer, symptomer, patofysiologi, utredning, behandling

1 time: Astma hos barn (Respirasjonskurset)

Astma i barnealderen med spesiell vekt på klinikk og diagnostikk/differensialdiagnostikk hos de minste barna og helhetstenkningen i utredning og behandling, inkl. introduksjon til klinisk allergologi. 

Forelesninger i pediatri på 4. året

Livsløpkurset:

1 time: Pediatri som fag 





Barn sett i relasjon til voksne. Kort gjennomgang av prinsippielle fysiologiske, anatomiske og immunologiske forskjeller. Gjennomgang av undervisningen og visning av lærebøker.

2 timer: Det ufødte og nyfødte barnet 

I forelesningen omtales normale morfologiske og fysiologiske prosesser i embryonal- og føtalperioden som sikrer at fosteret er i stand til å klare overgangen fra en intrauterin placentaavhengig tilværelse omgitt av fostervann, til en lungeavhengig postnatal tilværelse omgitt av luft. Særlig lungeutviklingen, respirasjonsstarten og hjertekaromstillingen ved fødselen betones.

4 timer: Mage tarm sykdommer   

Gjennomgang av de vanligste symptomene i pediatrisk gastroenterologi, som diare, forstoppelse, magesmerter, gulping/oppkast samt temaet malabsorpsjon.  Differensialdiagnostikk, utredning og behandling. Viktige tilstander som cøliaki, funksjonelle tarmlidelser, inflammatoriske tarmsykdommer og gastroøsofagal refluks gjennomgås mer omfattende




2 timer: Plastikkirurgi i barnealderen 


I forelesningen omtales en del lidelser hvor kirurgi er viktig. Leppe/kjeve/ganespalter, hypospadi, syndaktyli, vaskulære malformasjoner/hemangiomer, medfødte nevi, mikroti/aures alatae.  Jeg kommer også inn på multidisiplinær tilnærming, foreldrereaksjoner, etc.


2 timer: Psykomotorisk utvikling og vekst 


I første time omtales utviklingen av psykomotoriske ferdigheter, sanser og naturlige funksjoner med vekt på utviklingsmønstre og milepæler. I andre time omtales vekst med forklaring av vekstskjemaer og forhold som regulerer vekst og pubertetsstart og -forløp. Forelesningen suppleres i stadium 4 (siste studieår).

2 timer: Ernæring 

Friske sped- og småbarns ernæring. Behov for næringsstoffer og fordeling av næringsstoffene. Kosthold i praksis med vekt på melkens betydning i det tradisjonelle kostholdet vårt. Melkerstatninger. Hva barn bør spise for å få de næringsstoffene de trenger og hva vi vet fra nyere undersøkelser at barn spiser. Generelle råd. Kort om den økende trenden til abnorm vektøkning i barnealderen, og dennes konsekvenser for helsen senere i livet.

4 timer: Infeksjoner hos barn 



Immunforsvaret hos barn, luftveisinfeksjoner, sepsis, bein-og ledd-infeksjoner, feber, antibiotikabruk, vaksine, penicillinallergi.  Der gås spesielt gjennom etiologi, symptomer, diagno​stikk, prøvetaking og behandling.


2 timer: Medfødte misdannelser 

Det gis først en kort generell oversikt over hyppighet av medfødte misdannelser samt når i fosterlivet organer dannes. Deretter omtales medfødte misdannelser i hjertet, munn-mage-tarmtrakt, nyre- og urinveier, kjønnsorganer, sentralnervesystemet og bevegelsesapparatet. Det vektlegges å vise bilder av en rekke sentrale misdannelser.

2 timer: Livsstilsykdommer hos barn 

Livsstil og livsstilsykdommer hos barn gjennomgås. Det legges spesiell vekt på trender innen kost, fysisk aktivitet og barns og unges vektutvikling. Overvekt, metabolsk syndrom og diabetes type 2 hos barn gjennomgås spesielt. (Her forutsettes en tilpasning til Baches ernæringsundervisning).

1 time: Barn og legemidler 


I denne forelesningen fokuseres det på spesielle forhold vedrørende farmakokinetikk og farmakodynamikk samt bivirkninger hos barn. Konsekvenser av unøyaktighet i dosering gjennomgås. Farmakologisk behandling av enuresis nocturna gjennomgås.

2 timer: Allergiske sykdommer 

Typiske allergiske sykdommer, epidemiologi, straks- og senreaksjon, utvikling av allergi, profylakse, allergener, symptomatologi/diagnostikk og behandling.  

3 timer: Sykdommer hos nyfødte 



Gjennomgang av ikterus hus nyfødte, ulike årsaker og behandling. Infeksjoner og lungesykdommer hos nyfødte. Prematuritet og komplikasjoner som hjerneblødning og periventrikulær leukomalasi.

2 timer: Krybbedød/plutselige dødsfall/barnemishandling 

Gjennomgang av forekomst, etiologi, risikofaktorer samt praktisk håndtering av SIDS (både i primær og sekundærlinjen). Barnemishandling (bmh): Introduksjon av ulike former for bmh; Shaken baby, fysisk vold (brudd/blåmerker/brannskader), seksuelle overgrep, Münchausen by proxy (inkl homicide). Skademekanismer, differensialdiagnoser. Meldeplikt til barnevernet/politiet (jmf Helsepersonell loven).

3 timer: Etikk og pediatri 

Ved hjelp av kasuistikker som studentene først diskuterer i grupper har vi en plenumsdiskusjon der etiske dilemmaer i kasuistikkene diskuteres. Lærerne kommenterer ut fra hhv. klinisk praktisk og filosofisk teoretisk ståsted.

Akuttkurset:

1 time: AHLR hos barn 

Årsaker til og hyppighet av hjertestans hos barn gjennomgås. Deretter omtales hvordan man kan gjenkjenne et kritisk sykt barn. Til slutt gjennomgås tiltakskjeden ved basal og avansert hjerte-lunge redning av barn. Forskjeller fra voksenalgoritmer betones.

1 time: Asfyksi og resuscitering av nyfødte 

En omtaler først fysiologi rundt en normal fødsel og hvordan man beregner Apgar score. Deretter omtales årsaker til prenatal, intrapartum og postnatal asfyksi. En betoner forskjeller mellom primær og terminal apné, samt blå og blek asfyksi. Prinsipper og praktisk håndtering av gjenoppliving av nyfødte gjennomgås.

1 time: Meningitt/encefalitt hos barn 

En omtaler symptomer, agens og behandling av bakteriell meningitt hos barn. Vektlegger at klassiske symptomer som nakkestivhet kan mangle hos de minste barna. Serøs meningitt omtales kort. Gir også en kort oversikt over encefalitt hos barn.

Forelesninger i pediatri på 6. året:

Pediatrikurset:

3 timer: Allergi 

Astmabehandling i praksis: Internasjonale retningslinjer for behandling og demonstrasjon av aktuelle hjelpemidler.

Inneklima: Helseaspekter knyttet til dårlig inneklima.

Fødemiddelallergi: Klinikk og utredning. (Dette er det området innen allergisykdommene som oftest volder de største vansker for legen).

Allergiprofylakse under graviditet og ammeperiode, i sped- og småbarnsalder og senere.

5 timer: Onkologi og infeksjon 

Kreft hos barn. Tidlige symptomer, gjennomgang av de enkelte kreftformer med oversikt over behandling og prognose. Oppfølging av barn under cellegiftbehandling. Infeksjoner hos immunsupprimerte. AIDS, hepatitt, tuberkulose. Undersøkelse av adoptivbarn/innvandrere. Smitteforebyggende arbeid i lokalmiljøet. Oversikt over antimikrobiell behandling.

2 timer: Vekstforstyrrelser

Innholdet i tilsvarende forelesning i stadium 2 (4. år) repeteres, og vekstforstyrrelser knyttes opp mot ulike sykdommer i barne- og ungdomsalder. Årsaker til, indikasjoner for, og behandling av svært lange og korte gutter og jenter gjennomgås.

2 timer: Cerebral parese/utviklingshemming 

I første time gjennomgås definisjoner av og årsaker til CP. Ulike kliniske former av CP og deres behandlingsmuligheter omtales. Tverrfaglig oppfølging betones. 

2 timer: Anfallstilstander hos barn 

Årsaker til kramper i barnealderen og definisjonen av epilepsi gjennomgås. De ulike former for epilepsi omtales, med vekt på feberkramper og infantile spasmer. Prinsippene for og varighet av behandling gjennomgås. Kort om hodepine og migrene hos barn.

1 time: Urinveisinfeksjon hos barn og litt om nefrologi 

Symptomer, klinikk, diagnostikk, utredning og behandling av urinveisinfeksjoner hos barn gjennomgåes. Vektlegger praktiske råd og tolkning av diagnostikk. Mot slutten nevnes også kort litt om nefrotisk/nefritisk syndrom samt mikroskopisk hematuri.

Andre kurs:

1 time: Reumatisk sykdom hos barn (Reumakurset 6. året)

Målsetning: Lære om reumatisk sykdom hos barn for å kunne utrede og henvise ved mistanke om slik sykdom, samt de vanligste behandlingsprinsipper ved barneleddgikt. 

Generellt om hvilke reumatiske sykdommer som ses hos barn Systemiske bindevevssykdommer (SLE, Dermatomyositt), Vaskulitter (inkl Henoch-Schönlein, Kawasaki, PAN, Takayasu), Barneleddgikt - utredning og behandling 

4 timer: Tverrfaglig seminar/forelesning om seksuelle overgrep. 

Samarbeid med gynekologi,og rettmedisin. Paneldebatt til slutt.

Forelesninger i pediatri gjennom hele medisinstudiet ved UiTø: 64 timer

Seminarer på 4. året

1 time: Akuttbehandling av barn 

Gjennomgang av ulike akutte alvorlige sykdommer hos barn og initialbehandling av slike tilstander.

1 time: Undersøkelse av større barn 

Basert på en kasuistikk gjennomgås prinsipper for anamnese og klinisk undersøkelse av barn etter nyfødtperioden. Betydningen av inspeksjon/vurdering av barnet før man direkte starter å undersøke betones. En vektlegger også forskjeller fra undersøkelse av voksne og gir praktiske tips om hvordan man skal undersøke barn.

1 time: Allergi 

Barnet med pustebesvær – vektlegging på anamnesen for å stille tentativ diagnose og for å unngå alvorlige feilvurderinger. Praktiske tips for undersøkelsen.  

1 time: Allergi  

Barnet - og familien - med atopisk eksem. Pediatrisk og telemedisinsk perspektiv.

1 time: Undersøkelse av nyfødte 

Et nyfødt barn på Barsel lånes for demonstrasjon av nyfødtundersøkelsen. I timen betones betydningen av inspeksjon før man forstyrrer barnet med auskultasjon og palpasjon, og viktigheten av systematikk. Den praktiske undersøkelsen demonstreres og kliniske kommentarer knyttes til det man evt. kan se, høre og kjenne. Seminaret er en introduksjon til den praktiske opplæring studentene får av barnelegen som daglig undersøker nyfødte på Barsel.

1 time: Utslettsykdommer 

Beskrivelse av utslett. Smittsomme barnesykdommer.

2 timer: Helsestasjonsundervisning 

Målet med undervisningen er å gi studentene innblikk i og erfaring med friske barns psykomotoriske utvikling de første leveår. Det legges vekt på systematisk undersøkelse av barn, samt spesielle tilstander som kan fanges opp gjennom helsestasjonsundersøkelsen (eks bilyder, hoftefeil, manglende rød refleks, strabisme, forsinket utvikling ++). Motoriske milepæler gjennomgås spesielt. Studentene undersøker barn under veiledning fra lege ved barneavdelingen. 

Seminarer på 6. året

2 timer: Akuttbehandling av nyfødte 

Gjennomgang av perinatal asfyksi og resuscitering av nyfødte. Praktisk demonstrasjon med vekt på basal gjenoppliving, men også intubasjon på modeller. Det tas utgangspunkt i den teoretiske undervisningen gitt i ”Akuttkurset”, se tidligere.

2 timer: Trygdemessige forhold ved sykdom hos barn 

Oppgaveløsning som illustrerer de viktigste trygdemessige forhold som er spesielle for barn (pleiepenger, omsorgspenger).

2 timer: Bilyder hos barn 

Fysiologiske og organiske bilyder beskrives og demonstreres ved hjelp av en samling ulike bilyder på lydfil, elektroniske stetoskop og distributør. Studentene og lærer hører lydene samtidig, og eksempler på fysiologiske og organiske lyder diskuteres.

2 timer: Praktiske problemer: Enurese, obstipasjon/enkoprese, søvn 

Basert på kasuistikker gjennomgås årsaker, symptomer og behandling av enurese, obstipasjon, enkoprese. En diskuterer også årsaker til søvnproblemer hos barn. Målsetningen er at studenten etter seminaret skal ha tilegnet seg kunnskap slik at man kan praktisk håndtere barn med disse tilstandene ute i allmennpraksis eller på helsestasjon. 

2 timer: Allergi 

Behandling av allergisk rhinokonjunktivitt. Dette utgjør en stor gruppe pasienten både i barne- og voksenpopulasjonen. Optimal medikamentell behandling gjennomgås og seminaret angir 

indikasjon for når spesifikk immunterapi skal tilbys. Denne behandlingsformen, som benyttes i økende grad, gjennomgås (kun i dette seminaret).  

2 timer: Allergi 

Allergidiagnostikk. Det vil bli lagt særlig vekt på tolkning av serumdiagnostikken (total-IgE og spesifikt-IgE) som er det allmennpraktiserende leger oftest benytter, og som erfaringsvis er vanskelig i praksis. Viktige kryssreaksjoner gjennomgås. 

2 timer: Smittsomme barnesykdommer med utslett 

Beskrivelse av utslett. Smittsommer barnesykdommer. Vaksinering. Utslett ved blodsykdommer (trombocytopeni), Henoch-Schönleins purpura.

2 timer: Gastroenteritt og dehydrering. Væskebehandling.

Årsak til gastoenteritt. Vurdering av dehydrerte pasienter. Væskebehov og peroral rehydrering.. Peroral og iv væskebehandling. Støttebehandling.

2 timer: Motilitetsavvik - leddundersøkelse hos barn 

Målsetning: Lære om motilitetsavvik hos barn for å kunne skille mellom patologi og normalvarianter. Lære utredning av halting, smerter i muskel/skjelettsystemet og leddhevelser/kontrakturer.  

Introduksjon om normalvariasjon vs patologi, undersøkelse og utredning. 

Gjennomgang av kasuistikker. Hoftedysplasi, anisomeli, CLP, epifysiolyse, CP, forsinket motorisk utvikling, tågange, serøs-, septisk-, postinfeksiøs-, kronisk artritt. 

2 timer: Sosialpediatri: Omsorgssvikt, overgrep 

Målsetning: Bli kjent med håndtering av saker som omhandler seksuelle overgrep og barnemishandling. Undervisningen er basert på reelle kasuistikker. Når bør legen reagere og hvordan skal saken håndteres videre? Hastegrad? Tverrfaglig samarbeid og legens rolle i dette. Meldeplikt til barnevernet. Claus, dette er vel nå innbakt i et fellesseminar??

2 timer: Klinisk us. av nyfødte, spedbarn og større barn 

Praktiske råd om klinisk us. av barn. Fokus på hva som er annerledes enn hos voksne.

2 timer: Infeksjoner i allmennpraksis (Allmennpraktiker fra ISM)

Barn på sykehus og barn i allmennpraksis er ikke helt det samme. Sykdomspanorama er forskjellig og endrer seg med tiden, og samme symptom kan bety forskjellige ting i forskjellige sammenhenger. Infeksjoner gir gode eksempler. Allmennpraktikeren starter med et symptom og et mer eller mindre friskt barn. Hvordan skjelne det som haster fra det mer uskyldige? Og hvordan kan du i praksis-travelheten skaffe deg gode undersøkelsesbetingelser hos et engstelig barn?

Seminarundervisning under medisinstudiet UiTø: Totalt 32 timer

Praktisk undervisning i pediatri:

På 4. året skal studenten i løpet av rotasjonsperioden:

1. Delta på 1 x 2 timers klinisk undervisning (”klinikk”)

2. Delta på poliklinikk før lunsj (1 dag)

3. Følge vakthavende ass.lege (1 vakt)

4. Delta på barselvisitt (1 dag)

5. Delta på helsestasjonskontroll (4 barn; 6 uker, 3 mnd., 6 mnd., 1 år, på en dag)

På 6. året skal studenten i løpet av rotasjonsperioden:

1. Delta på 4 x 2 timers klinisk undervisning (”klinikk”)

2. Under veiledning undersøke og diktere notat på 2 polikliniske pasienter (2 dager)

3. Under veiledning ta opp journal på 2 barn som innlegges i barneavdelingen

4. Delta på avdelingens arbeid 2 formiddager, inkl. morgenmøte/røntgen møte

5. Følge vakthavende ass.lege (1 vakt), fortrinnsvis ta opp journaler

(NB punkt 1,2,3 og 5 er obligatorisk!)

Anbefalte lærebøker for pediatriundervisningen (4. og 6. året):

Basislærebok i pediatri (gjelder for både 4. og 6. året):

Klinisk pediatri

Trond Markestad. 1. utgave
Bergen: Fagbokforlaget, 2003. - 278 s. 
ISBN: 82-7674-696-9 (ib.) 
 


I tillegg anbefales følgende lærebøker som supplement på hhv. 4. og 6. året:

4. året: 

Propedeutisk pediatri: vekst, utvikling, ernæring
Per Haavardsholm Finne og Martin Seip. - 12. utgave 
Oslo: Universitetsforlaget, 2001. - 205 s.. 
ISBN: 82-15-00162-9 (h.)
 

6. året: 

Hverdagspediatri

Ole Sverre Haga. - 3. utgave
Oslo: Universitetsforlaget, 2003. - 432 s. 
ISBN: 82-15-00190-4 (ib.) 


Oppsummering
Etter avsluttet pedatriundervisning på 6. året skal kandidaten kunne føre et differensialdiagnostisk resonnement rundt barn med følgende symptomer:

	Dårlig tilvekst (failure to thrive)
	Kramper

	Pustebesvær
	Leddsmerter og leddhevelse

	Magesmerter- akutte og kroniske
	Forstørret lever

	Diaréer
	Anoreksi

	Enurese og inkontinens
	Barn med bilyd på hjertet

	Forstoppelse og enkoprese
	Stort hode/hodeomkrets

	Vondt i halsen
	For tidlig/for sen pubertet

	Hoste
	Ødemer

	Feber av ukjent årsak
	Barn med utslett

	Forsinket psykomotorisk utvikling
	Ikterus

	Hematuri og proteinuri
	Halting

	Oliguri og polyuri
	Hodepine

	Hudblødninger
	Tegn på mulig omsorgssvikt


Allergiske sykdommer:

Etter avsluttet undervisning 6. året forventes at kandidaten særskilt har tilegnet seg: 

· Patogenesen ved allergiske sykdommer 


· Astma hos barn – diagnostikk, først og fremst på anamnesen, dernest ved lungefunksjonsmålinger. Internasjonale retningslinjer for astmabehandling – optimal bruk av farmaka og tekniske hjelpemidler

· Allergidiagnostikk med rasjonell bruk av serologi 

· Allergisk rhinokonjunktivitt – diagnostikk og behandling, inklusive (hovedtrekkene) for spesifikk immunterapi 

· Fødemiddelallergi – symptomer og utredningsprinsipper

· Anafylaksi – viktige årsaker, inklusive fødemidler, behandling av anafylaktisk sjokk 

· Allergiprofylakse – rådgiving til foreldre og helsesøstre (hovedprinsippene)     

